मन्नू काका की इन बातों को सुनकर मैं निरुत्तर हो गया. मुझे लगने लगा कि अब सम्मान भी राजनीति से प्रेरित राजनैतिक नफ़ा-नुक़सान राजनैतिक बिसात और माहौल के अनुसार तय किये जाते हैं. भले ही सरदार पटेल को उनके निधन के 41 सालों बाद भारत रत्न से सम्मानित किया गया हो, मगर क्रिकेट के भगवान् को नियमों में फेर बदल कर आनन फानन में यह सम्मान दिया गया. आनन फानन में दिए गए इस सम्मान और उसके टाइमिंग पर देश में आवाज़ें उठनी शुरू हो ही गयी है. काश कि यह सम्मान पहले मेजर ध्यान चन्द को दिया जाता. जैसा कि खेल मंत्रालय द्वारा प्रस्तावित भी था तो यह हमारे वैश्विक हीरो और हमारे राष्ट्रीय खेल को पूरे देश की और से एक सलाम होता, मगर राष्ट्रीय खेल के महान नायक को दरकिनार कर यह सम्मान जिस प्रकार से क्रिकेट के भगवान को दिया गया है, उससे तो राष्ट्रीय खेल हाकी के मुंह पर एक करारा तमाचा ही लगा है. मगर हमें यह भी ख़ुशी है कि हाकी के जादूगर मेजर ध्यान चन्द का गौरव और सम्मान इन राजनेताओं के प्रमाण पत्र और सम्मान का मोहताज नहीं है. वो देश के हीरो थे, और हमेशा रहेंगे. वो पूरे देश का गौरव थे और रहेंगे… वो आम आदमी के भारत रत्न हैं… और हमेशा रहेंगे. जय हिन्द.